Flemming Møller Mortensen (S), 2012-10-25:
Mange tak.
Jeg skal da ikke lægge skjul på, at den rækkefølge så jeg gerne var den normale.
Men tak for ordet, formand.
Værdien af vore rigtig, rigtig mange små og mellemstore museer, altså samfundsnytten og samfundsrollen, er næsten ikke til at overdrive.
Der er en meget stor ansvarsfølelse, både kommunalt og statsligt, i forhold til vores museumsmiljø og vores museumslandskab.
Der er en meget høj museumsfaglig kompetence, og der er en meget høj museumsfaglig dedikation til de ansvarsområder, som museerne nu står for, og de ansvarsområder er jo indsamling, registrering, bevaring, forskning og formidling, og det er, uanset om det er inden for det kunstneriske område, det kulturhistoriske eller det naturhistoriske område.
De meget betydningsfulde lokale store interessegrupper, der er omkring museumsverdenen, i høj grad mange museumsvenneforeninger, løfter, binder og forankrer den nuværende og fremtidige folkelige museumsinteresse.
Men samfundet udvikler sig, museerne og deres vilkår udvikler sig også, og derfor er det også nødvendigt, at lovgivningen på området gør det.
Meget længe har museumsverdenen ønsket en revidering og en gennemgang af museumsloven, og derfor er det rigtig godt, at det blev igangsat tilbage i 2010, og at vi nu har et lovforslag, som ligger på bordet.
Processen har været meget åben.
Det er godt, når processer er åbne, men det kan også være kompliceret at få det sat ned på skrift, når tingene skal samles efter en meget åben proces, og det tror jeg har været tilfældet her.
Det er imidlertid lykkedes at få et rigtig godt resultat ud af det revideringsarbejde, som er foregået.
Tidligere har jeg personlig over for museumsfaglige personalegrupper udtrykt, at de skulle blive bedre til at indgå i debat og dialog med de politiske instanser for på retmæssig og fortjent måde at profilere museumsverdenen.
Jeg sagde direkte til dem, at jeg syntes, de var for stille, og at de skulle komme op i gear.
Jeg skal love for, at de er kommet op i gear de sidste år.
Det er flot, og resultatet af det her lovforslag er bl.a. med baggrund i, at de har engageret sig væsentlig mere i den åbne debat.
Den åbne debat har været fremlagt politisk, og det er der blevet reageret på.
Det eksisterende museumslandskab er godt, og det er spændende, men hvad angår de museumsfaglige miljøer, er det naturligvis vores ønske politisk, at det skal blive endnu bedre kvalitativt, det skal blive bedre robusthedsmæssigt, og det er det, lovforslaget her lægger op til.
Vi skal nu i Kulturudvalget sikre den videre lovbehandling frem mod tredje behandling, og det glæder jeg mig rigtig meget til.
Fra socialdemokratisk side håber vi, at vi får et bredt flertal bag ændringen af museumsloven.
Det er klædeligt for et område, som skal tegne vores fortid, nutid og fremtid, at det hviler på et bredt politisk mandat.
Der er nogle væsentlige ændringer af museumsloven, og det vil jeg prøve ganske kort at ridse op: en forenkling af måden, hvorpå man yder tilskud til museerne; vi vil sørge for, at der bliver et mere robust økonomisk minimumsdriftsbudget; vi skal sørge for, at udviklingen af det samlede museumsområde understøttes via en samlet udviklingspulje; vi skal sikre, at rådgivningsstrukturen styrkes, ved at alle i museumslandskabet har indflydelse på rådgivning til Kulturstyrelsen; og vi skal også sørge for, at der bliver en ensartethed i konserveringscentrenes økonomi og deres måde at blive praktiseret på.
Vi ønsker samlet set et mere sammenhængende, måske endda bedre sammenhængende museumsvæsen i fremtiden, hvor det er den høje faglighed og den økonomiske bæredygtighed, der fastholder og understøtter dedikationen og fagligheden i museumsverdenen fremover.
Jeg vil gerne sige, at når jeg har udtrykt, at dialogen har været åben og har været gunstig, så er det rigtig vigtigt her fra Folketingets side at tænke på, hvem det er, der er de store aktører på museumsområdet.
Ud over de faglige miljøer vil jeg sige, at det kommunalpolitiske niveau, Kommunernes Landsforening, er helt, helt afgørende, og derfor er jeg også glad for, at de har spillet positivt med frem mod det her lovforslag, som Socialdemokraterne naturligvis støtter.